Bevor offs biblische Wort mer uns bsinne  meecht ich heit mool mit rer G`schicht beginne-  vun äm off de Audobahn, wu nachts ganz ve`schdeert  im Radio die dringliche Noochricht heert:  en Geischderfahrer kääm -ganz links- glei`entgeeche  unn -so  häßt`s dann- : "Desweche  baßt gud off: fahn ganz rechts! sunschd eschs bassiert!  Der Mann do am Steier raisoniert-  unn schittelt de Kopp unn saacht sich vewunnert:  Was änner? Nä 20- was 50- schier hunnert!  Schunn zwäämool hett`s beinooh gekracht!  Aach wammer schmunzelt orrer lacht:  En diefe Sinn hot unser G`schicht  e Moral, wu saacht uns: äffach- schlicht:  Wer sich nooch de annre- de Mehrheit richt-  der esch als meischd ganz gut beroote  unn  was er macht, dut recht gerote  Unn doch esch`s manchmool neetisch- unn dezu brauchts Mut-  daß mer nit des, was die annre dun, dut;  nit immer esch des, was die määnschde dun recht.-  Drum muß mer sich briefe: esch`s gut orrer schlecht?  Aach wann die annre em velache:  Mer muß des mit seim Gewisse ausmache:  Gott will jo, daß mer Friede dut halte  die Welt zum Gure hii meecht gschdalte  Unn des gebbt`s jo dadsächlich, daß em die Mehrheit vefiehrt.  Des lernt  mer, wammer sei Biwwel schdudiert.  Aus alter Zeit stammt die biblisch` Geschicht,  wu uns vum Josaphat bericht`t  unn vum Ahab, die wu Keenich sinn gewest  -wie jerer wäß, wu sei Biwwel leest-  im Siedreich, in Juda unn in dem Land,  wu esch als Israel bekannt-  Die zwää henn die Macht ghatt unn alle Gewalt.  Mer heern dezu vun re Prophetegschdalt:  Micha ben Jimla hot der ghäse-  Des kann mer im erschde Keenichs-Buch leese  Es 22. Kabiddel fiehrt uns  in Gedanke nooch Jerusalem  Dorthii, wu de Josaphat war dehäm-  Dort war de Tempel offem Berg- dem heichschde  unns Keenigschloß stand offem neichschde  mit seine goldene Gemächer  hoch iwwer de annre Leid ehr Dächer.-  Der Keenich do war vun Vestandt  unn drum beliebt im ganze Land:  Damit die Stadt nit werd beläschdigt  hot er mit Maure se befeschdigt.  Vor Welf unn Raiwer, Merder, Diewe  esch sei seitdem veschont gebliwwe-  Unn macht mer nachts  es Stadtdoor zu  schlooft jerer Mensch mit Fried unn Ruh-  Unn falls mool kääm e deier Zeit  halt er in de Schei`re Vorrät bereit  Korn, Eel unn Wai hot er so off Laacher-  Die Leit sinn gut genährt- nit maacher-  Drum saacht de Keenisch Josaphat:  mei Volk hot Ruh- mei Volk esch satt-  unn doch eschs äns noch, was mich queelt-  satt sei isch gut- doch was meim Volk fehlt  esch Bildung- Wisse unn Vestand.-  Dodran sell es nit fehle -in unserm Land.  Ich will nit spare am falsche Fleck:  Glei nooch em Herbschd- so saacht er keck-  beginnt fer all de Unnericht-  unn er halt was er vespricht:  Er sucht sich drum gelehrte Männer-  mit Herz unn Veschdand- unn Biwwelkenner  Mer lernt leese unn schreibe, lernt Spruch fer Spruch,  was alles drinsteht im Biwwelbuch,  damit mer frieh lernt, was gut esch, was recht esch  unn des se vemeide, was schlimm unn was schlecht esch  Unn Gottesfurcht unn Duchend  find sich bei Ald` unn Jugend:  Drum sacht mer sich -in Land unn Stadt:  Was hemmer doch Glick mit dem Josaphat!  Bis dann de Keenich, dem nix Schlimmes schwant  e Räs noch em Norde, ins Nochberland plant-  So packt er schnell sei siwe Sache  um in Samarie sein B`such se mache,  dorthii, wu de Keenich Ahab wohnt,  seit langer Zeit reschiert unn thront:  Die zwää warn zimmlich unnerschiedlich:  De än war wild- de annre friedlich-  Doch henn ehr Kinner-  junge Leid-  schun lang bussiert - e ganz Zeit-  henn sich geliebt unn warn sogar  inzwische schun e Ehepaar  Unn wann zwä Keenisch sich besuche:  Do dischd mer off- do backt mer Kuche  Do gebbts e großes Feschdbanket-  vun dem ich gar nit groß erschd redd-  sunschd muß ich schlicke, liewe Leid-  do dischd mer off- die ganze Zeit:  Fläschknepp mit rer Zwiwwelsoß  Rollbrote mit Servietteklos  Hecht unn Zander- alles frisch  Forelle, Lachs kummt  off de Disch-  Sahne-kerschdort- Quetschekuche-  alles gebbts dort se vesuche  un dezu de beschde Wai-  ke Bumbes- Speetles muß es sei-  do werd nit gspart-egal wie deier:  Feierberg- Meerspinn- Uugeheier-  Wei aus aller Herre Länner-  unn zum Schluß aus Rhodt: Dramänner-  Unn zwische Supp unn Wei unn Brote  dun Diplomate sich berote  Wie do de Ahab beim Esse schwitzt  unn de Wei ne schun erhitzt-  -wanns annerschd weer, dann weers geloche:  de Wei hot ne ins Hern nei g`stoche  -Bei vollem -orrer leerem- Maache  sauft oft mancher mehr als er dut ve`traache-  So saacht er: "Freind, heer, was mich queelt:  De Ruhm vum Schlachtfeld zu meim Ruhm mer noch fehlt  Wann ich geh ei ins >>Buch der Geschichte<<  da sell mer- mei Wort droff- zu meim Ruhm aach berichte:  Ich hett große Date unn Schlachte gedan  als Feldherr unn als Kriegersmann  "Ich hau die Syrer korz unn klää"  muß stehe off  meim Denkmoolsstää-  "Ich, Ahab, in alle Länner unn Breite-  de greeschdee Feldherr vun alle Zeite."  Ich kämpf um Ramoth in Gilead,  des war mool frieher unser Stadt-  lang, lang esch`s heer. In dere Zeit,  do warn die Grenze nit wie heit.-  Unn du- so wahr du an meim Disch duschd sitze-  du muschd mich dobei unnerstitze.  Der Josaphat war vun de Socke-  war schiergar bis zum Doot ve`schrocke.  Er war beduddelt- doch nit bsoffe-  uns denkt so bei  sich- entsetzt- betroffe:  "Hett ich doch en Brief bloß g`schriwwe  Unn weer -fer mich- dehämgebliwwe-  Weil: so en Kriech fer Landgewinn-  der esch partout nit nooch meim Sinn.  Ich lieb zwar aach mei Volk unn Land  mit Leib unn Seel- doch mit Veschdand"  De Ahab dängt: "Nit lang gezeechert-  Denk dro- meer zwä, mer sinn ve`schweechert!"  "Schun gut" -sachd de Josaphat ritterlich:  "Ich loß ganz bschdimmt dich nit im Stich-  Doch - gläb mer - besser  wers, fer beide,  mer kennten am End so `n Kriech vemeide.  Sinnlos Blut se vegieße -im Grund alles Hasse-  scheint zum gettliche Wille mer nit grad se basse"-  Droff saacht de Ahab: "Gut, simmer fromm-  Froche mer die Prophete, kumm Schwoocher, komm!"  Vor de Palaschd - dort bei de Treppe-  dorthii dut mer schnell die zwää Thronsesssel schleppe  Unn jerer, wu Prophet sich nennt  kummt off de Stell glei` aagerennt-  Am Markt dort esch fer all se Platz:  De änd, der riehrt im Kaffeesatz-  De annre dut e Spektakel vollfiere  dut juble unn zapple unn geschdikuliere  unn mancher leegt sei Stern in Falte-  Prophete -viel: junge unn alte  Unn Josaphat, der zeehlt vewunnert-  zeh- zwanzig- dreißig- mäh: e paar hunnert-  sacht zu seim Schwoocher: So viel Prophete?  Der sacht: "Ke Problem- Des macht die Kneete:  esotherisch- kreativ  hochphilopisch- spekulativ  volksnah orrer elitär-  Prophete se finne  esch nit schwer:  Merk der äns: staatliche Kneete  stattlich genung- dann hoschd dei Prophete-  Unn saacht glei druff noch: Schweigen all still,  weil ich eich jetzt befrooche will:  "Ehr, wu ner eich Prophete nenne  unn drum de Gotteswille kenne:  Ehr kennen mein Wille unn Velange:  de Kriech um Ramoth aasefange-  Sacht mer doch was die Zukunft bringt-  sell ich es losse? - orrer gelingt  mein Plan um Ramoth in Gilead  weil doch mool unser war die  Stadt?"  Die Frooch vum Keenisch war noch nit se End  Schun reißt de erschde hoch sei Händ  dut winke, kreische "Heil unn Sieg-  Fiehr uns ins Feld- Gott will den Kriech!"  Unn kenner will jetzt letschder sei  Unn laut unn lauter werd eehr Gschrei:  G`sund kummschd du bschdimmt ganz schnell serick-  Hurra- und Proschd - unn aach: viel Glick  Aus vollem Hals erklingt ehrn Jubel-  unn Ahab lacht bei all dem Trubel.-  Bloß Josaphat guckt ganz betrete  bei soviel Sieg- und Heilsprophete:  "Bei Gott! Mer esch nit wohl debei  bei soviel Heil unn Sieg- Geschrei"  Doch Ahab, der faucht ärgerlich:  "Wer weissagt, des beschdimm noch ich!  Du siehschd vor dir alle Prophete veeint-  bis off den äne, unn der esch mein Feind:  Micha ben Jimla, der esch mer vehaßt-  weil: der sacht bloß, was mer nit baßt-  Doch Josaphat saacht zum "Redd nit so,  wann der dich nit aaliecht- dann sei im Grund froh!"  So hot mer sem  Schluß doch noch befohle,  den Micha ben Jimla dezu se hole:  "Micha- Es geht um Kopp unn Kraache  Du nix ann`res als die annre zum Keenich sache!"  So dut de keenigleiche Bote  dem Micha ganz entschiede roote  Doch d`Micha saacht zum "dein Root in Ehre:  Gott sein Wille. De Keenisch sell`n heere."  Inzwische do vorne beim Keenich am Door-  was war dort en Tumult devor!  En Mann -Zedekia- zeigt sei Fauschd feschd geballt-  hot Eiserne Herner sich  umgeschnallt-  huppst rum als weer er e wildes Dier-  unn brillt so laut als wie en Schdier-  "Du machschd se klää- mit so ner Wucht  treibschd du die Syrer in die Flucht"  Doch wie d`Micha kummt, missen die viele Prophete  still unn leis off die Seit all wegtrete:  unn de Keenich saacht zu`m: "In aller Still,  saach du uns, was Gott jetzt will"  Unn Micha saacht zum "Mach doch dein Krieg  Mer kreischen gehorsam all Heil Dir unn Sieg!"  Doch Ahab saacht zu`m  ärgerlich:  "Was sell des? Mei Wort droff- Des will ich,  daß nix als die Wohret du mir profezeischd-  nit des, was die annre kreischen, schreischd."  De Micha, der nickt lang unn schweer:  "Die Zukunft seh ich - glääb es meer:  Ganz Israel- so hebb ichs vor mer g`seh-  war voll vun Heile unn Klaache dort off de Heeh.-  Sie warn wie die Schäflich uhne Hirt-  vestreit iwwerall hii- unn ganz vewirrt.  Laut war ehr Rufe- >>ab hääm- Richtung Siede-  Gehn hääm- als hääm- un gehn in Friede!<<  De Keenich Ahab werd blaß statt heiter  Doch Micha vestummt nit- er redd noch weiter:  "Mir war als ob -so sacht er laut-  ich Gott hett off seim Thron geschaut  wie vumme ganze Himmelsheer  um sein gettliche Thron rum umlagert er weer:  Die Stimm vun Gott heb ich geheert:  "Wer eschs wu de Ahab mer beteert?  damit er de Vestand veliert  sein Kriech um Ramath in Gilead fiehrt?"  Do springt hervor off  leichtem Fuß  de Himmelswind unn saacht: "Ich du`s:  All die Prophete dort im Land  bebloß ich jetzt mit Uuvestand  Unn Liechewort kummt aus de Minder  vunn alle Sieg-unn Heilsvekinder!"  Unn schun eschs geschehe- do heert mer´s laut-  mit Händ se greife, was ich hebb g`schaut:  En Liegewind hot all beteert  Nit s gettlich Wort hoschd du geheert  Ehr Juble esch dein Unnergang-  noch hoschde Zeit- doch nimmi lang!  Doch Ahab ruft: "Nemmt ne in Haft!  Ins Burgverließ werd er geschafft!  Dort bleibt er bis ich wieder kehr  gesund unn reich an Ruhm unn Ehr!"  So kummt`s dann am End, wie`s kumme muß  Am End heert Micha- unn ich kumm jetzt zum Schluß-  de miede Schritt vun viele Leit  noch lange Woche- banger Zeit:  "Gehn still devu- gehn still noch Haus-  Ahab esch doot- s esch alles aus!"  So war ehr Rufe:" Gott hot entschiede  Gehn hääm, all hääm unn gehn in Friede"  unn dann holt mer ne aus seim  Kerker raus  unn Micha derf hääm, geht still in sei Haus.  Was heert mer vum Keenich vum Josaphat?  Ob die bitter Lehr er veschdanne hat?  Was mer vum leest im Buch der Geschichte  esch ganz ääfach se berichte:  Er hert off Gott wie zu friehere Zeite  loßt nit meh sich zu me Kriech veleite  Unn so war Juda Glick beschiede  unn gute Zeit voll Ruh unn Friede-  Meecht aach so bei uns Gerechtigkäät  unn Friede siege -Nit d`Schlechtigkäät  die Mensche in  ehrm Herz drin vefiehre  Meecht Gott doch uns Mensche sem Gure hiifiehre-  in unsre Welt wu mer meischd denkt bloß an sich-  unn macht statt se helfe gern große Sprich-  Des braucht doch die Welt, daß mit aller Kraft  mer sucht noch dem, was de Friede schafft  -daß jerer dort, wu Veantwortung er traacht  en gud Stick mehr an Menschlichkäät mool waacht  -aach, daß mer d` Schepfung erhalt, bewahrt-  mit seine Kräft`debei nit spart,  so daß de gure, gettliche  Wille  deet sich aach durch uns erfille:  Was weer, wann die Mensche an viele Orte  sich nit deeten begnieche mit große Worte-  wann se werklich den neichschde, den klänne Schritt gehe?  Deet do die Welt nit ganz annerschd aussehe?  Wann do dorch zeh`, zwanzig, fuffzig orrer hunnert  odder tausend orrer weit mehr noch- so daß mer sich wunnert-  sich deet ve`wandle es G`sicht vun de Erd  daß Menschlichkäät drin sichtbar werd?  Meecht drum doch sich en jerer  beständisch iewe  in dem- wu`s druf aakummt: sein Neeschde se liewe-  statt sich se hasse- sich se ve`schdehe  mit Gott en gure Weech se gehe:  so daß mer sich froocht vun Aabeginn:  esch`s in Jesus seim Geischd? in Jesus seim Sinn?-  Meecht so de Friede vun Gott- wu isch heicher als unser Ve`schdand  uns bewahre in Dorf unn Stadt unn Land.-